CELEX: 62013TN0416
Language: sk
Date: 2013-08-13 00:00:00
Title: Vec T-416/13: Žaloba podaná 13. augusta 2013 — Stanleybet Malta a Stanley International Betting/Komisia

26.10.2013   
            
            
               SK
            
            
               Úradný vestník Európskej únie
            
            
               C 313/29
            
         Žaloba podaná 13. augusta 2013 — Stanleybet Malta a Stanley International Betting/Komisia
   (Vec T-416/13)
   2013/C 313/55
   Jazyk konania: angličtina
   
      Účastníci konania
   
   
      Žalobkyne: Stanleybet Malta Ltd (Valetta, Malta) a Stanley International Betting Ltd (Liverpool, Spojené kráľovstvo) (v zastúpení: R. Jacchia, I. Picciano, A. Terranova, F. Ferraro, G. Dellis, P. Kakouris, a I. Koimitzoglou, advokáti)
   
      Žalovaná: Európska komisia
   
      Návrhy
   
   Žalobkyne navrhujú, aby Všeobecný súd:
   
               —
            
            
               zrušil napadnuté rozhodnutie obsiahnuté v liste Komisie z 10. júna 2013 o uzavretí sťažnosti podanej žalobkyňami proti Helénskej republike a Gréckej organizácii futbalovej prognostiky (OPAP) vo veci COMP/39.981, a
            
         
               —
            
            
               uložil žalovanej povinnosť nahradiť trovy konania
            
         
      Dôvody a hlavné tvrdenia
   
   Na podporu svojej žaloby žalobkyne uvádzajú štyri žalobné dôvody.
   
               1.
            
            
               Prvý žalobný dôvod sa zakladá na porušení povinnosti Komisie preskúmať sťažnosť s náležitou starostlivosťou a na zjavne nesprávnom posúdení tvrdení uvedených v sťažnosti s odkazom na článok 102 ZFEÚ, na konkrétnom a autonómnom zneužití dominantného postavenia, ktorého sa dopustila OPAP, a definícii relevantného trhu.
            
         
               2.
            
            
               Druhý žalobný dôvod sa zakladá na porušení povinnosti odôvodnenia Komisie a na porušení článku 296 ZFEÚ.
            
         
               3.
            
            
               Tretí žalobný dôvod sa zakladá na zneužití právomoci Komisiou a na porušení zásady autonómnej povahy a cieľov pravidiel hospodárskej súťaže.
            
         
               4.
            
            
               Štvrtý žalobný dôvod sa zakladá na zjavne nesprávnom právnom posúdení, na neposúdení zlučiteľnosti relevantných gréckych právnych predpisov s právom Únie pred posúdením porušenia podľa článku 102 ZFEÚ a porušení práva na dobrú správu vecí verejných podľa článku 41 ods. 1 Charty základných práv a povinnosti Komisie prešetriť sťažnosť s náležitou starostlivosťou s odkazom na článok 106 ZFEÚ.